Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 831/11/5502	Čadca, 20.4.2012
EEČ : 2-37-73-2012

U Z N E S E N I E

Trestná vec:	obvinená XXXXX 
Prečin:	neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Čadca
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno e Trestného zákona zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
pre prečin neodvedenia dane a poistného podľa § 277 ods. 1 Trestného zákona, na tom skutkovom základe, že ako konateľka obchodnej spoločnosti XXXXX, v období od 06.12.2010 do 27.06.2011, v zmysle zákona č. 461/2003 Z. z. o sociálnom poistení vo vtedy platnom znení, v zmysle zákona č. 580/2004 Z. z. o zdravotnom poistení vo vtedy platnom znení zrážala z vymeriavacieho základu svojich zamestnancov poistné na nemocenské poistenie, na dôchodkové poistenie, na verejné zdravotné poistenie a na poistenie v nezamestnanosti, ďalej v zmysle zákona č. 595/2003 Z. z. o daniach z príjmov vo vtedy platnom znení vykonávala zrážky preddavkov na daň z príjmov fyzických osôb zo závislej činnosti za svojich zamestnancov, pričom zrazené poistné neodviedla Sociálnej poisťovni - pobočka Čadca, Všeobecnej zdravotnej poisťovni, a. s. pobočka Čadca a zrazené preddavky na daň neodvádzala Daňovému úradu v Čadci, tieto si ponechala, čím jej vznikol dlh voči týmto inštitúciám v celkovej sume 307,12 €, 
Právna veta:
lebo zanikla trestnosť činu
Odôvodnenie:
Vyšetrovateľ OR PZ, OKP OEK v Čadci vydal dňa 30.08.2011 uznesenie pod sp. zn. ČVS:ORP-474/OEK-CA-2011, ktorým podľa § 199 ods. 1 Trestného poriadku začal trestné stíhanie pre prečin neodvedenia dane a poistného podľa § 277 ods. 1 Trestného zákona a následne dňa 02.01.2012 podľa § 206 ods. 1 Trestného poriadku vzniesol obvinenie XXXXX pre prečin neodvedenia dane a poistného podľa § 277 ods. 1 Trestného zákona na tom skutkovom základe, ako je uvedené vo výrokovej časti uznesenia vyšetrovateľa. 

Trestné konanie sa viedlo na podklade operatívneho preverovania OKP OEK v Čadci, nakoľko operatívnym šetrením sa zistilo dôvodné podozrenie zo spáchania prečinu neodvedenia dane a poistného podľa § 277 ods. 1 Trestného zákona, rovnako tak bolo podané trestné oznámenie zo strany Sociálnej poisťovne, pobočka Čadca pre neplnenie si odvodovej povinnosti.

Uvedeného trestného činu sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona.

Citované ustanovenie § 277 Trestného zákona postihuje konanie páchateľa, ktorý z hrubých miezd svojich zamestnancov v deň výplatného termínu zrazí sumu, ktorá pripadá na poistné, ktoré by malo byť zaslané príslušným inštitúciám a zároveň zrazí a neodvedie preddavky na daň z príjmov fyzických osôb. Suma poistného je pritom určená percentuálnou sadzbou z vymeriavacieho základu, t. j. z hrubých miezd zamestnancov a táto je upravená ustanoveniami: zákona č. 461/2003 Z. z. o sociálnom poistení v platnom znení, zákona č. 580/2004 Z. z. o zdravotnom poistení v platnom znení, ako i zákona č. 595/2003 Z. z. o daniach z príjmov v platnom znení. Aby mohlo byť skonštatované, že páchateľ sa dopustil vyššie uvedeného trestného činu, musí byť preukázané, že páchateľ, ako osoba konajúca a zodpovedná za firmu, teda aj za odvedenie zákonných odvodov, mal k dispozícii, po úhrade mzdových nárokov zamestnancov, dostatok finančných prostriedkov na to, aby zákonné odvody a preddavky na daň uhradil. Uvedená skutočnosť je predmetom znaleckého dokazovania, kde znalec sa vyjadruje k platobnej schopnosti firmy uhrádzať v zákonných termínoch príslušné poistné a preddavky na daň.

Vyšetrovateľ v rámci konania skúmal neplnenie si odvodovej povinnosti zo strany firmy za obdobie od mesiaca december 2010, nakoľko predchádzajúce obdobie, počas ktorého si firma neplnila odvodovú povinnosť bolo predmetom konania na Okresnom riaditeľstve PZ v Čadci pod sp. zn. ČVS:ORP-582/OEK-CA-2010, kde trestné stíhanie pre prečin neodvedenia dane a poistného podľa § 277 ods. 1 Trestného zákona bolo zastavené dňa 24.01.2011 uznesením vyšetrovateľa Okresného riaditeľstva PZ, OEK Čadca. V konaní vedenom na Okresnom riaditeľstve PZ, OEK v Čadci pod ČVS:ORP-474/OEK-CA-2011 tak vyšetrovateľ do spisu zabezpečil správy od jednotlivých inštitúcii, ktorým neboli zákonné odvody uhradené a to za obdobie od mesiaca december 2010. Z jednotlivých správ vyplýva, že obvinená ako konateľ firmy XXXXX neodviedla poistné za zamestnancov: Sociálnej poisťovni - pobočka Čadca v sume 125,33 € a to za mesiace február a apríl 2011, pričom za neodvedenie poistného za mesiac máj 2011 obvinená nenesie zodpovednosť, keďže toto poistné malo byť uhradené 30.06.2011, pričom XXXXX bola z funkcie konateľa odvolaná dňa 27.06.2011, čo potvrdzuje zápisnica z valného zhromaždenia spoločnosti, ktoré sa konalo uvedeného dňa. Ďalej neodviedla Všeobecnej zdravotnej poisťovni, a. s., pobočka Čadca sumu 26,54 € za mesiac apríl 2011, kde rovnako tak platí, že za neodvedenie poistného za máj 2011 v sume 27,23 € obvinená nenesie zodpovednosť. Daňovému úradu v Čadci neboli odvedené preddavky na daň v termínoch 06.12.2010, 05.01.2011 a 07.02.2011 v celkovej sume 155,25 €. Celkovo teda obvinená neodviedla na uvedených platbách sumu 307,12 €.

Vyšetrovateľ do spisu zabezpečil znalecký posudok z odboru ekonómia a manažment, z odvetvia účtovníctvo a daňovníctvo, kontroling, od XXXXX. Znalec v posudku na podklade správ od jednotlivých inštitúcii vyčíslil výšku odvodovej povinnosti voči každej inštitúcii a to osobitne odvody za zamestnancov. Z posudku je zrejmá výška neodvedeného poistného a preddavkov na daň. Znalec sa v posudku vyjadril k platobnej schopnosti (solventnosti) firmy, kde obvinená bola konateľom, a to ku výplatným termínom t. j. k termínom, kedy mali byť zrazené z hrubých miezd zamestnancov príslušné odvody a tieto mali byť zaslané jednotlivým inštitúciám uvedeným vo výrokovej časti uznesenia. Z posudku je zrejmé, že firma disponovala dostatkom finančných prostriedkov na úhradu zákonných odvodov a preddavkov na daň za celé obdobie, ktoré bolo predmetom trestného konania, t. j. za vyššie uvedené mesiace a vo vyššie uvedených sumách. 

Obvinená XXXXX vo výpovedi uviedla, že za uhrádzanie zákonných odvodov bola vo firme zodpovedná ona, no k dôvodom neuhrádzania poistného a preddavkov na daň sa nevyjadrila. Verifikoval obdobie neuhrádzania poistného, ako aj výšku neodvedeného poistného. Zároveň prejavila ochotu podlžnosti na poistnom a preddavkoch na daň dodatočne uhradiť, čo napokon aj vykonala.

Do spisu boli následne zabezpečené fotokópie poštových poukazov na účet, z ktorých vyplýva, že obvinená XXXXX po poučení zo strany vyšetrovateľa o výške jednotlivých podlžností voči dotknutým inštitúciám a po poučení o možnosti využitia ustanovenia o účinnej ľútosti, dodatočne určené poistné za zamestnancov uhradila. Dňa 16.04.2012 bola v prospech Sociálnej poisťovne, pobočka Čadca poukázaná suma 125,33 €, teda suma, ktorá predstavuje neuhradené poistné za zamestnancov firmy za mesiace február a apríl 2011, v prospech Všeobecnej zdravotnej poisťovni, a. s. pobočka Čadca bolo toho istého dňa uhradené dlžné poistné za zamestnancov v sume 26,54 € za mesiac apríl 2011. Daňovému úradu v Čadci boli dodatočne uhradené neodvedené preddavky na daň v celkovej sume 155,25 € taktiež dňa 16.04.2012.

S poukazom na vyššie uvedené okolnosti je zrejmé, že možno prijať záver o tom, že obvinená si podlžnosti na poistnom a preddavkoch na daň za obdobie, ktoré bolo predmetom konania dodatočne uhradila, pričom trestnú zodpovednosť za neuhradenie poistného a preddavkov na daň za ďalšie mesiace, teda od mája 2011 nemožno vyvodiť, nakoľko obvinená od 27.06.2011 prestala byť konateľom firmy a neniesla tak trestno-právnu zodpovednosť za neuhradenie odvodov. 

V tejto súvislosti poukazujem na ustanovenie § 86 písm. e/ Trestného zákona, podľa ktorého trestnosť trestného činu zaniká aj vtedy, ak ide o trestný čin neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

Keďže obvinená XXXXX dodatočne uhradila podlžnosti na poistnom a preddavkoch na daň, ktoré mal odviesť za svojich zamestnancov, možno skonštatovať, že splnila podmienku uvedenú v ustanovení § 86 písm. e/ Trestného zákona, na základe čoho možno vyvodiť záver, že u nej zanikla trestnosť činu, pre ktorý je trestne stíhaná a preto som rozhodol tak, ako je uvedené vo výrokovej časti tohto uznesenia a trestné stíhanie obvinenej XXXXX pre prečin neodvedenia dane a poistného podľa § 277 ods. 1 Trestného zákona, som podľa § 215 ods. 1 písm. h/ Trestného poriadku zastavil, nakoľko zanikla trestnosť činu.
Poučenie:
Proti tomuto uzneseniu je prípustná sťažnosť, ktorú možno podaťdo 3 dní odo dňa jeho oznámenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. Právo podať sťažnosť prislúcha obvinenému a poškodenému. Rozhodnutím o zastavení trestného stíhania nie sú dotknuté nároky poškodenej strany, ktoré si môže uplatniť v príslušnom konaní súde. 

Mgr. Roman Lendóci
prokurátor